Lodovico Manin

Lodovico Manin (14. mai 1725 – 24. oktoober 1802) oli viimane Veneetsia doodž. Ta valitses Veneetsiat 1789. aasta 9. märtsist kuni 1797. aastani, mil Napoleon I sundis ta tagasi astuma.

Elu enne doodžiks saamist
Lodovico Manin sündis Lodovico III Alvise (1695–1775) ja Treviso kardinali Basadonna lapselapselapse Lucrezia Maria Basadonna viiest pojast vanimana. Oma hariduse sai ta Bologna Ülikoolis ja Püha Xavier õilsa kolledžis.

Kui ta oli ühiskondlikku ellu astunud, märgati teda kiiresti tema suuremeelsuse, aususe, lahkuse ja üle kõige tema jõukuse poolest. 1748. aasta 14. septembril abiellus ta Elisabetta Grimaniga, kes suri aastal 1792.

26-aastaselt valiti ta Vicenza kapteniks, seejärel suundus ta Veronasse, kus ta pidi saama hakkama 1757. aasta üleujutusega, ning lõpuks Bresciasse. 1764. aastal määrati ta San Marco de ultra prokuraatoriks. 1769. aasta palus ta luba halva tervise ja kehva kõrvakuulmise tõttu ametist loobuda ning seda talle ka võimaldati. 1787. aastal valiti just tema austama paavsti kui paavst Pius VI ületas Veneetsia valdusi. Paavst autasustas teda, lüües ta rüütliks ja määrates talle hulga religioosseid privileege.

Lodovico abikaasa Elisabetta Grimani tõi abielludes kaasa 45 000 tukatit. Elisabetta oli saanud hariduse Trevisos kloostris ja oli alates lapsepõlvest kehva tervisega. Nende abielust lapsi ei sündinud.

Vanima pojana oli Lodovico valduses Villa Manin di Passariano, mille pärast tema surma päris tema venna Giovanni (1736–1774) poeg Lodovico Leonardo I (1771–1853). Lodovico Leonardo I ema Caterina (Pesaro) oli jõuka juutidest aadliperekonna, kes väitsid end põlvnevat Pärsia kuningast Kyros II'st, pärijanna.

Doodžina
Lodovico valiti kohe esimesel hääletusel (valimiskogu koosnes 41 liikmest) Veneetsia doodžiks 1789. aasta 9. märtsil ehk umbes üks kuu enne Prantsuse revolutsiooni algust. Traditsioonilise kroonimistseremoonia järgi pidi ta viskama veneetslastele münte – see maksis kokku rohkem kui 458 197 liiri, millest vähem kui veerandi eest tasuti Veneetsia Vabariigi rahaga ja ülejäänu tuli tema enda taskust. Aastaks 1792 oli ta lasknud kunagi nii tohutul Veneetsia kaubalaevastikul kahaneda pelga 309 kaubalaevani.

Kui Napoleon I Itaaliasse tungis, ei liitunud Veneetsia ja Genova alguses 1795. aastal moodustatud Itaalia riikide koalitsiooniga, säilitades neutraalsuse. 1797. aasta 15. aprillil esitas Prantsuse kindral Jean-Andoche Junot doodžile ultimaatumi, millega viimane ei nõustunud. 1797. aasta 17. aprillil allkirjastatud Leobeni rahu salajane lisa andis Veneetsia koos Istria ja Dalmaatsiaga Austriale. Sama aasta 25. aprillil saabus Prantsuse laevastik Veneetsiasse Lidole. Veneetsia kahurid uputasid laevadest ühe, kuid kuna nende laevastik koosnes vaid 21 laevast, ei õnnestunud neil sissetungi tagasi lüüa. Doodž alistus 12. mail ning lahkus kaks päeva hiljem Doodžide paleest.

16. mail sisenesid prantslased San Marco väljakule ja allaandmise lepe allkirjastati ametlikult, allutades Veneetsia Prantsusmaa võimule.

Hilisem elu ja surm

Pärast tagasiastumist keeldus Lodovico Manin pakkumisest olla omavalitsuse ajutine juht ning tõmbus seltskonnast tagasi, elades pea täielikus erakluses palees Palazzo Dolfin Manin, keeldudes teadete järgi isegi oma sõpradele ust avamast. Ta tagastas doodži ametitunnused (peamiselt koosnes see omanäolisest doodži kroonist, mida tuntakse nimega corno ducale) koos "kuldse raamatuga", mis täitis oligarhiliste perekondade registri rolli, San Marco väljakule, kus linna uued võimud need ära peitsid.

Tervislikel põhjustel oli Manin sunnitud palju kõndima ja neil juhtudel sattus ta endiste kodanike, kes nutsid taga Veneetsia muutunud õnne ja keda vihastas Manini otsus vältida verevalamist ning loovutada iidse vabariigi vabadus Prantsusmaale, solvangute sihtmärgiks. Ta soovis lõpetada oma elupäevad kloostris, kuid see osutus võimatuks.

Ta suri oma kodus vesitõve ja südameprobleemide tõttu 1802. aasta 24. oktoobril. Ta testament kirjutas ette, et tema matused peaksid leidma aset "vähima võimaliku hiilgusega". Pärandusega jättis ta 110 000 tukatit "Manini sihtasutusele" tegelemaks linna vaimuhaigete, orbude ja kaasavara vajavate vaestest peredest tüdrukutega. Tema säilmed maeti praeguse Santa Lucia raudteejaama lähistel asuva Veneetsia Scalzi kiriku kabelis asuvasse Manini perekonna hauakambrisse, kus olid juba tema abikaasa säilmed. Lodovico Manini hauaplaat on säilinud ja see kannab lihtsat hauakirja "Manini tuhk" (Manini Cineres).

Viited

Kirjandus
 Lodovico Manin. Memorie del dogado, preface and notes by Attilio Sarfatti, Venice, 1886.

Veneetsia doodžid
Sündinud 1725
Surnud 1802